LPH (ก็) หนูไม่คุ้น
โดยข้อเท็จจริงแล้ว ผลประกอบการครึ่งปีแรก 2560 ของบริษัท โรงพยาบาล ลาดพร้าว จำกัด (มหาชน) หรือ LPH ก็ไม่ได้ขี้ริ้วขี้เหร่อะไรจนถึงกับต้องกังวล เพราะยังมีกำไรเป็นปกติดี (ดูตารางประกอบ)
5 ต.ค. 2560

แฉทุกวันทันเกมหุ้น
โดยข้อเท็จจริงแล้ว ผลประกอบการครึ่งปีแรก 2560 ของบริษัท โรงพยาบาล ลาดพร้าว จำกัด (มหาชน) หรือ LPH ก็ไม่ได้ขี้ริ้วขี้เหร่อะไรจนถึงกับต้องกังวล เพราะยังมีกำไรเป็นปกติดี (ดูตารางประกอบ)
เพียงแต่ราคาหุ้นของ LPH ปีนี้กลับเงียบเชียบ ผิดปกติ ลดความหวือหวาลง
ความจริงก็น่าจะแค่นั้น …เพราะมองไปรอบๆ ตัว หุ้นในกลุ่มโรงพยาบาลรายอื่นก็ไม่ต่างกันมากนัก
ส่วนหนึ่งของการที่ราคาหุ้น LPH ไม่ไหวติง แถมพี/อีต่ำลง กว่าทุกปีผ่านมา มาจากคำชี้แนะเชิงลบของนักวิเคราะห์หลายสำนัก ที่ทำการปรับลดประมาณการกำไรปกติในปีนี้ เหลือแค่ 150 ล้านบาท จากเดิมที่คาดว่าจะมีกำไรอยู่ที่ 174 ล้านบาท เนื่องจากกำไรในครึ่งปีแรกที่ประกาศออกมาทำได้ค่อนข้างต่ำ (กว่าเป้า) แม้จะยังมีมุมมองเชิงบวกต่อ LPH ที่มีจุดแข็งเรื่องทำเลที่ตั้งที่มีการขยายตัวของประชากรอย่างต่อเนื่อง อีกทั้งการเพิ่มศูนย์เฉพาะทางซึ่งเป็นธุรกิจใหม่นั้นจะช่วยสนับสนุนการเติบโตของกำไรได้ในระยะยาว
เพียงแต่ปัจจัยหนุนจากรายได้ของโครงการประกันสังคมที่เพิ่มขึ้น ซึ่งจะได้รับการเพิ่มค่าบริการทางการแพทย์เหมาจ่ายรายหัว และปรับค่าบริการทางการแพทย์ให้แก่สถานพยาบาลที่ต้องรับภาระโรคที่มีภาระเสี่ยงจาก 432 บาท/คน/ปี เป็น 447 บาท/คน/ปี ก็ยังประคองกำไรเอาไว้ได้…ไม่นับโรคระบาดที่มาเร็วขึ้น ทำให้คนไข้เพิ่มรายรับเข้าโรงพยาบาลมากกว่าปกติ…ยังไม่พอตอบโจทย์เรื่อง ราคาหุ้น
โรงพยาบาล…ไม่ใช่ธุรกิจขายเครื่องสำอาง กำไรลดมั่ง ไม่ได้….รึไง?
ธุรกรรมล่าสุดของ LPH น่าจะส่งผลให้งบการเงินไตรมาสสี่ของปีนี้ดูสวยงาม “กว่าปกติ” ทันทีทันใด เพราะมีกำไรพิเศษ….จากการขายที่ดินในมือออกไป
กำไรพิเศษ เพิ่มขึ้นมา ก็ตรงที่คนซื้อที่ดินนั้น…ไม่ใช่อื่นไกลที่ไหน เป็นนิติบุคคลใกล้ชิดกัน 2 ราย….เพียงแต่ไม่ได้เกี่ยวข้องอะไรเลยกับ LPH นั่นเอง
ที่ประชุมคณะกรรมการของ LPH ได้มีมติเห็นชอบและอนุมัติกำหนดวันประชุมวิสามัญผู้ถือหุ้น ครั้งที่ 1/60 ในช่วงวันที่ 13 พ.ย. 2560 เพื่อพิจารณาอนุมัติการจำหน่ายที่ดินจำนวน 23 โฉนด รวมเนื้อที่รวม 11-0-1 ไร่ ที่ซอยลาดพร้าว 126 ถนนลาดพร้าว แขวงพลับพลา กรุงเทพฯ เป็นอสังหาริมทรัพย์เพื่อการลงทุน ในราคา 43,500 บาทต่อตารางวา มีมูลค่ารวมประมาณ 191.44 ล้านบาท
ที่ดินดังกล่าว…ยังมีสิ่งปลูกสร้างเป็นลานกีฬาเปิดโล่ง ตั้งอยู่บนบางส่วนของที่ดินในราคา 170,000 บาท …จะขายให้กับ 2 บริษัท ได้แก่ 1) บริษัท ลาดพร้าวการศึกษา จำกัด (LBS) ซึ่งในปัจจุบันเป็นผู้เช่าที่ดินส่วนหนึ่งในทรัพย์สินที่จะจำหน่าย และ 2) บริษัท แอล.พี.โฮลดิ้ง จำกัด (LPHD) ซึ่งเป็นบริษัทใหญ่ของ LBS เพื่อประกอบธุรกิจโรงเรียนสองภาษา ลาดพร้าว
เงื่อนไขการขายที่ดินดังกล่าว ถูกเปิดเผยโดย ดร.อังกูร ฉันทนาวานิช ประธานเจ้าหน้าที่บริหาร LPH ว่า ในเบื้องต้นบริษัทคาดจะมีการบันทึกกำไรพิเศษจากการขายที่ดินให้กับบริษัท แอล.พี.โฮลดิ้ง จำกัด ในช่วงไตรมาส 4/2560 และยังมีการขายที่ดินให้บริษัท ลาดพร้าวการศึกษา จำกัด ซึ่งจะบันทึกกำไรพิเศษเข้ามาในช่วงไตรมาส 1/2561
ในฐานะบริษัทมหาชน LPH ต้องกำหนดวันประชุมวิสามัญผู้ถือหุ้น ครั้งที่ 1/60 ในวันที่ 13 พ.ย. 2560 เวลา 14.00 น. และกำหนดให้วันที่ 16 ต.ค. 2560 เป็นวันให้สิทธิผู้ถือหุ้น (Record Date) ในการเข้าร่วมประชุมเพื่อแจ้งและขออนุมัติการขายที่ดินดังกล่าว
ประเด็นที่น่าติดตามคือ มูลค่าขายที่ดินนั้น ไม่ได้บอกรายละเอียดว่า มีต้นทุนเท่าใด… เพราะส่วนต่างระหว่างราคาต้นทุนกับราคาขาย หมายถึงกำไรพิเศษที่จะเกิดขึ้น ซึ่งเป็นผลประโยชน์ที่ต้องนำมาจัดสรรเป็นกำไรพิเศษแก่ผู้ถือหุ้น
หากว่ากำไรพิเศษเยอะ ก็หมายถึง กำไรจากการดำเนินงานที่ว่าจะลดลงต่ำกว่าเป้า (ตามที่นักวิเคราะห์อ้าง) ก็…ไลฟ์บอย…ไม่มีความหมายอะไร
คำถามคือ ผู้บริหารของ LPH เตรียมคำตอบเอาไว้ดีแค่ไหน…และทำให้ผู้ถือหุ้นพอใจแค่ไหน
โดยเฉพาะคำถามว่า กำไรเท่าใด
เพราะ…ถ้ากำไรต่ำไป ก็อาจจะถูกหาว่ามีเงินทอน
กำไรมากไป ก็อาจจะถูกหาว่าแอบซ่อนอำพรางทรัพย์สิน
ทำโรงพยาบาลอยู่ดีๆ จะมาขายที่ดินกิน …มันก็อย่างนี้แหละ
เพราะ..หนูมันไม่ค่อยคุ้นอ่ะ
อิ อิ อิ